## Pravilnik o izmjenama i dopunama Pravilnika o tehničkim zahtjevima i postupcima ocjene sukladnosti za neautomatske vage

### NN 42/2007 (23.4.2007.), Pravilnik o izmjenama i dopunama Pravilnika o tehničkim zahtjevima i postupcima ocjene sukladnosti za neautomatske vage

# DRŽAVNI ZAVOD ZA MJERITELJSTVO

**1390**

Na temelju članka 5. stavak 1. Zakona o tehničkim zahtjevima za proizvode i
ocjeni sukladnosti (»Narodne novine« broj 158/03), ravnatelj Državnog zavoda za
mjeriteljstvo donosi

## PRAVILNIK

### O IZMJENAMA I DOPUNAMA PRAVILNIKA O TEHNIČKIM ZAHTJEVIMA I POSTUPCIMA OCJENE SUKLADNOSTI ZA NEAUTOMATSKE VAGE

Članak 1.

U Pravilniku o tehničkim zahtjevima i postupcima ocjene sukladnosti za
neautomatske vage (»Narodne novine« br. 1/05 i 11/05) mijenja se naziv
Pravilnika tako da glasi:
»Pravilnik o mjeriteljskim i temeljnim zahtjevima za neautomatske vage.«

Članak 2.

U članku 2. dodaje se novi stavak 2. koji glasi:
»Vaga također može služiti za određivanje drugih s masom povezanih veličina,
parametara i značajki«.
Dosadašnji stavak 2. postaje stavak 3.

Članak 3.

Članak 5. mijenja se i glasi:
»Vage koje su u uporabi u smislu odredbe članka 3. točka (a) ovog Pravilnika
moraju zadovoljiti temeljne zahtjeve utvrđene u Dodatku I koji je sastavni dio
ovog Pravilnika.
U slučajevima kad vage sadrže uređaje koji se ne upotrebljavaju za primjene
navedene u članku 3. točka a) ovog Pravilnika ili su povezane s njima, na takve
se uređaje ne primjenjuju temeljni zahtjevi iz ovog Pravilnika.«

Članak 4.

U članku 6. dodaje se novi stavak 2. koji glasi:
»U Republici Hrvatskoj ne smije se sprečavati stavljanje u uporabu, za primjene
iz članka 3. točka a) ovog Pravilnika, vaga koje zadovoljavaju zahtjeve ovog
Pravilnika koji se na njih primjenjuju.«

Članak 5.

U članku 7. dodaje se novi stavak 2. koji glasi:
»Popis hrvatskih normi iz stavka 1. ovog članka objavljuje Državni zavod za
mjeriteljstvo u »Narodnim novinama.«

Članak 6.

U članku 10. u rečenici na kraju stavka 1. riječi »postupci iz stavka 1.«
zamjenjuju se riječima »dokumenti i prepiska koji se odnose na postupke iz
stavka 1.«
Iza stavka 2. dodaje se novi stavak 3. koji glasi:
»Ako drugi propisi koji se odnose na vage iz stavka 2. ovog članka dopuštaju
proizvođaču da tijekom prijelaznog razdoblja odabere koje će postupke
primjenjivati, oznaka CE mora označavati sukladnost samo s onim propisima koje
je proizvođač primijenio. U tom slučaju u dokumentima, napomenama i uputama,
koji se odnose na te vage moraju se navesti propisi kako su objavljeni u
»Narodnim novinama«.

Članak 7.

U članku 11. dodaju se novi stavci 3. i 4. koji glase:
»Ako se utvrdi da je tijekom trajanja ovlaštenja tijelo za ocjenu sukladnosti
prestalo ispunjavati propisane zahtjeve, ravnatelj Držav­nog zavoda za
mjeriteljstvo donijet će rješenje kojim se ovlaštenje ukida.
Protiv rješenja iz stavka 3. ovog članka nije dopuštena žalba, ali se može
pokrenuti upravni spor.«

Članak 8.

U članku 12. dodaje se novi stavak 3. koji glasi:
»Zabranjeno je stavljanje oznaka na vage, koje bi mogle zbuniti treće osobe
značenjem i izgledom oznake sukladnosti. Druge se oznake mogu stavljati na vage
pod uvjetom da se time ne smanji vidljivost i čitljivost oznake sukladnosti.«

Članak 9.

U članku 16. dodaje se novi stavak 2. koji glasi:
»O rješenju iz stavka 1. ovog članku, donositelj rješenja mora obavijestiti sve
zainteresirane strane, te ih uputiti o načinu i rokovima za ulaganje pravnih
lijekova u skladu s propisima Republike Hrvatske.«

Članak 10.

Dosadašnji DODATAK VI. zamjenjuje se s novim DODATKOM VI. koji je u prilogu ovog
Pravilnika.

Članak 11.

U cijelom tekstu Pravilnika i dodataka riječi »tehnički zahtjevi« zamjenjuju se
riječima »temeljni zahtjevi« u odgovarajućem rodu i padežu.

Članak 12.

Ovaj Pravilnik stupa na snagu osmog dana od objave u »Narod­nim novinama«.

Klasa: 011-02/07-03/4
Urbroj: 558-01/1-07-1
Zagreb, 10. travnja 2007.

Ravnatelj
**Mirko Vuković, dipl. ing**., v. r.

DODATAK VI.

OZNAKA SUKLADNOSTI CE

Oznaka sukladnosti CE sastoji se od početnih slova CE koja imaju sljedeći oblik:

![](dodatni/351371.gif)

• Ako se oznaka CE smanjuje ili povećava, moraju se poštivati
razmjeri dani u gornjemu crtežu s mrežom.
• Različite sastavnice oznake CE moraju imati istu visinu koja ne smije biti
manja od 5mm.

Pravilnik, NN 42/2007-1390
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)